Virallinen lehti nro C 249 , 25/09/1995 s. 0142



B4-1048/95 Päätöslauselma väestö- ja ympäristöpolitiikkojen ja -ohjelmien yhdentämisestä Euroopan parlamentti, joka - ottaa huomioon 11. maaliskuuta 1994 antamansa päätöslauselman väestötilastollisesta tilanteesta ja kehityksestä (( EYVL C 91, 28.3.1994, s. 340)), - ottaa huomioon 29. syyskuuta 1994 antamansa päätöslauselman Kairon väestö- ja kehityskonferenssin tuloksista (( EYVL C 305, 31.10.1994, s. 80)), - ottaa huomioon AKT-EU-yhteiskokouksen 3. helmikuuta 1995 antaman päätöslauselman Kairon väestö- ja kehityskonferenssin lopputuloksista, - ottaa huomioon Kairon konferenssissa läsnäolleiden 179 valtuuskunnan, joihin myös Euroopan unioni kuului, hyväksymän toimintaohjelman, - ottaa huomioon 15. kesäkuuta 1995 antamansa päätöslauselman Pekingin neljännestä naisten konferenssista «Tasa-arvo, kehitys ja rauha» (( Kyseisen istunnon pöytäkirjat, osa II, kohta 4)), A. katsoo, että väestö ja kehitys ovat olennaisia ja toisistaan riippuvaisia tekijöitä, jotka on otettava huomioon rauhan ja turvallisuuden edistämiseksi, kansainvälisten suhteiden oikeudenmukaisuuden edistämiseksi, köyhyyden poistamiseksi, yhteisen ympäristömme suojelemiseksi, ihmisoikeuksien kunnioittamiseksi ja naisten ja miesten tasavertaisten mahdollisuuksien takaamiseksi, B. ottaa huomioon yhteisen vastuumme jättää tuleville sukupolville perinnöksi monimuotoinen ja terveellinen ympäristö; katsoo, että tämä tehtävä on yhä vaikeampi toteuttaa, koska toisaalta kehitysmaiden väestö lisääntyy erittäin nopeasti ja toisaalta kehittyneissä maissa vallitsevat tuhlailevat tuotanto- ja kulutusmallit, C. ottaa huomioon, että sekä väestön kasvu että esteetön taloudellinen kasvu ovat vaaraksi ympäristölle ja tämän vuoksi on välttämätöntä siirtyä kiireellisesti kestävään kehitykseen; D. ottaa huomioon, että monista tutkimuksista ilmenee, että 30 % maailman väestöstä muodostavat «rikkaat» käyttävät enemmän luonnonvaroja kuten fossiilisia polttoaineita ja raaka-aineita kuin 70 % maailman väestöstä muodostavat «köyhät»; ottaa huomioon, että maailman «rikkaat» asukkaat käyttävät energiaa ja monia muita raaka-aineita kymmenen kertaa enemmän yksikköä kohti kuin maapallon «köyhät» asukkaat; 1. Kehottaa komissiota luomaan ja tukemaan sellaisia toimenpiteitä ja politiikkoja, jotka rikkovat köyhyyden, väestönkasvun ja ympäristön tuhoutumisen väliset toisiaan vahvistavat riippuvuussuhteet maailmanlaajuisesti; 2. Kehottaa komissiota ja AKT-maita paneutumaan entistä tehokkaammin väestö- ja terveyskasvatuskysymyksiin; 3. Odottaa, että neuvosto ottaa johtavan aseman varmistettaessa se, että Kairon konferenssissa aloitetut toimenpiteet naisten osuuden tunnustamiseksi kehityksessä pidetään voimassa ja niitä lujitetaan Pekingissä pidettävässä Yhdistyneiden kansakuntien naisten maailmankonferenssissa; tukee voimakkaasti naisen oikeutta määrätä itse ruumiistaan, oikeus saada lapsia ja oikeus seksuaalisuuteen mukaan lukien; 4. Muistuttaa neuvostoa sen Kairon konferenssissa antamasta sitoumuksesta «korottaa huomattavasti» väestöohjelmiin osoitettuja varoja; kehottaa neuvostoa korottamaan käytössä olevien varojen määrää 300 miljoonaan ecuun vuoteen 2000 mennessä komission ehdotuksen mukaisesti; kehottaa komissiota laatimaan eurooppalaisen «hätäapuohjelman», jotta kaikkein köyhimpien kehitysmaiden naisten asemaa voitaisiin parantaa; 5. Kehottaa neuvostoa ja komissiota varmistamaan tehokkaamman yhteistoiminnan ja valvonnan, jotta kansainvälisestä avusta olisi suurin mahdollinen hyöty väestöohjelmille; kannattaa naisten esittämien kehitystä ja yhteistyötä koskevien tavoitteiden ja vaatimusten tunnustamista eri alojen välisen lähestymistavan yhteydessä sekä naisten tasa-arvoista osallistumista suunnitteluun, täytäntöönpanoon, valvontaan ja arviointiin; 6. Kehottaa komissiota antamaan parlamentille vuosittaisen selvityksen siitä, miten se on edistynyt Kairon toimintaohjelman täytäntöönpanossa; 7. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, AKT-maiden hallituksille, AKT-EU-yhteiskokouksen yhteispuheenjohtajille.